አሜሪካ በህዳሴ ግድቡ ድርድር ገለልተኛ ሀገራት እንዲሳተፉ ልታበረታታ ይገባል ተባለ
አዲስ አበባ፦ አሜሪካ በህዳሴ ግድቡ ዙሪያ ከአድሏዊነት ወጥታ በድርድሩ ገለልተኛ ሀገር እንዲሳተፉ ልታበረታታ እንደሚገባ አመለከቱ ።
አምባሳደር ሱዛን ራይስ፣ አምባሳደር ጀንዳይ ፍሬዘር እና አምባሳደር ሄርማን ኮሆንን ጨምሮ ሰባት የቀድሞ የሃገሪቱ ባለስልጣናት ለአሜሪካ ውጭ ጉዳይ መስሪያ
 ቤት በጻፉት ደብዳቤ እንዳመለከቱት ፣አሜሪካ በህዳሴ ግድቡ ዙሪያ ከአድሏዊነት ወጥታ በድርድሩ ገለልተኛ ሀገር እንዲሳተፍ ልታበረታታ ይገባል። 
በአሁን ሰዓት በናይል ወንዝ የውሃ አጠቃቀምና በታላቁ የህዳሴ ግድብ ግንባታ ዙሪያ በኢትዮጵያና በግብጽ መካከል ያለው አለመግባባት እየተካረረ መሆኑን ያመለከቱት የቀድሞ ባለስልጣናቱ ፣ በጉዳዩ ዙሪያ የተሰማቸውን ስጋት ለማሳወቅ ደብዳቤ ለመጻፍ መገደዳቸውን አመልክተዋል ። 
ኢትዮጵያ በታሪኳ ከፍተኛ ስፍራ በሚሰጠው እውነተኛ የፖለቲካ ለውጥ ውስጥ እንደምትገኝ አመልክተው ፣ ለውጡ በብዙ ተግዳሮቶች እና የፖለቲካ ትኩሳቶች ውስጥ እንደሚገኝ ጠቁመዋል። 
ሀገሪቱ ካላት መልካ ምድራዊ ስትራቴጂ እና በአፍሪካ ሁለተኛውን የህዝብ ቁጥር ከመያዟ አንጻር በሀገሪቱ የተጀመረውን ለውጥ የተሳካ እንዲሆን
 የአሜሪካ ድጋፍ ወሳኝ ነው ብለዋል። በዚህ ታሪካዊ ወቅት አሜሪካ በሀገሪቱ ላይ የምትይዘው አቋም ለረጅም ጊዜ የሚቆይ አሉታዊ ወይም አወንታዊ ውጤት ሊያስከትል እንደሚችል አመልክተዋል ። 
በአባይ ላይ የሚደረጉ ድርድሮች በሁሉም አካላት በኩል የተለሳለሰ አካሄድ የሚጠይቅ እንደሆነ ገልጸው፣ ለዶክተር አብይ መንግስት ሆነ ለየትኛውም የኢትዮጵያ መንግስት የግድቡ ውሃ የመሙላት ጉዳይ ለጥያቄ የሚቀርብ ጉዳይ እንዳልሆነ አስታውቀዋል። 
ይህም ሆኖ ግን የአሜሪካ መንግስት በስተትም ይሁን በትክክል ለግብጽ የመወገን ሁኔታ ማሳየቷን አመልክተዋል። የኢትዮጵያ ላይ የሚደረጉ ጫናዎች ለቻይናና ለሩሲያ መልካም አጋጣሚዎች ሊፈጥርላቸው እንደሚችል አሳስበዋል። 
የሱዳኑ ጠቅላይ ሚኒስትር አብደላ ሀምዶክ ኢትዮጵያ እና ግብፅን እንዲያደራድሩ በደብዳቤያቸው የጠየቁት የአሜሪካ የቀድሞ ከፍተኛ ባለስልጣናት፥ ዩናይትድ ስቴትስ በግድቡ ላይ እየተካሄደ ካለው
 ድርድር ገለል እንድትል፣ አደራዳሪዎች በራሳቸው መፍትሄ እንዲፈልጉ እንድታደርግ እና ለጠቅላይ ሚኒስትር ሀምዶክ ድርድር ይፋዊ ድጋፏን እንድትሰጥ ጠይቀዋል። 
ሱዳን ከኢትዮጵያ እና ከግብፅ ጋር ያላትን የግንኙነት ሚዛን ጠብቃ ለመሄድ በምታደርገው ጥረት በአስቸጋሪ ሁኔታ ውስጥ እንዳለች የጠቆሙት ባለስልጣናቱ ፥ ሆኖም ሁሉንም ተጠቃሚ የሚያደርግ መፍትሄ ለመፈለግ ግን የተሻለ ቦታ ላይ እንደምትገኝ ጠቁመዋል ። 
አሜሪካ በናይል ዙሪያ የያዘቸው ገለልተኛ ያልሆነ አቋም በሱዳንም በጦሩ እና በሲቪል አስተዳደሩ መካከል ክፍተት በመፍጠር የሀገሪቱን ሽግግር በማደናቀፍ ሰላምን የሚያናጋ መሆኑን አስጠንቅቀዋል። 
ይህን አለመግባባት ለመፍታት አሜሪካ ከአፍሪካ እና ከመካከለኛው ምስራቅ ሀገራት ውጪ የሆነ ገለልተኛ ሀገር እንዲሳተፍ ልታበረታታ ይገባታልም ብለዋል። 
የአሜሪካ ብሄራዊ ጥቅም እንዲጠበቅ፣ በአካባቢው ፀጥታና እና መረጋጋት እንዲሰፍን አሜሪካ በዚህ ሂደት ውስጥ ገለልተኛ እንድትሆን እና እውነተኛ ድርድር እንዲካሄድ ድጋፏን እንድትሰጥም ጥሪ አቅርበዋል።
አዲስ ዘመን ሰኔ 20/2012
በጋዜጣው ሪፖርተር